Jacob Breda Bull
Store norske leksikon,Språk og litteratur,Norsk og samisk litteratur,Norges litteratur 1900-1960
Jacob Breda Bull var en norsk forfatter. Forfatterskapet hans var omfattende, men det var særlig folkelivsskildringene fra Rendalen, blant annet Østerdalskongen og Glomdalsbruden, som gjorde ham kjent og populær.
Bull ble cand.theol. i 1876. Han grunnla nyhetsbladet Dagen, Folkebladet, og vittighetsbladet Krydseren.I årene 1891–1897 gav Bull ut en rekke folkelivsskildringer fra Østerdalen: Skisser, Fra Skog og Fjeld, Mellem Fjeldene, Folk fra Dalen. Senere kom samlinger som Fjeldfolk, Jagthistorier og Morosame Kropper, dessuten de større fortellingene Fonnaasfolket (1902), den populære romanen Eline Vangen (1906), Østerdalskongen (1907), Glomdalsbruden (1908; filmatisert i 1926 av Carl Theodor Dreyer), Jutulskaret (1909) og Knut Veum (1910). En samling av romanene kom i 1913 (tre bind) og av folkelivsbildene i 1914 (fem bind).Av Bulls lyriske diktning kan nevnes Af Norges Frihedssaga (1897), en samling sterkt patriotiske dikt. Han har skrevet en rekke historiske romaner, samlet under tittelen Mørke Aarhundreder (1900–1908) og noen tablåmessige skuespill, Christian Fredrik, Norges Konge og Peder Tordenskiold. Hans romantiserte, ukritiske fremstillinger av Henrik Wergeland og Hans Nielsen Hauge er uten særlig verdi. I en rekke samtidsromaner, Livets Triumf (1911), Lys Hævn (1913) og Den nye Gud (1917) polemiserer han mot forskjellige strømninger i tiden, mens han i andre fortellinger forkynner en kristen livsanskuelse: Præstens Søn (1916), Den store kjærlighet (1923) og Barnet (1926).I slekt med disse romanene, men samtidig folkelivsskildringer, er østerdalsfortellingene Hr. Samuel (1920), Hr. Samuels rige (1922), Thordis Eikaberg (1925), Viddens herrer (1927) og Ættens øde (1928). Bull gav også ut en bygdebok om Rendalen (1916–1919). Videre utgav han samlingene Samlede folkelivs- og nutidsromaner (ti bind, 1928), Samlede folkelivsromaner (tolv bind, 1936–1937), Samlede folkelivsbilleder og nutidsromaner (tolv bind, 1937–1938), Samlede folkelivsromaner (sju bind, 1953) og Romaner og folkelivsskildringer (tolv bind, 1977).Den gamle prestegården i Øvre Rendal hvor Jacob Breda Bull er født, er museum. Les mer i Store norske leksikon Jacob Breda Bull i Norsk biografisk leksikon Eksterne lenker Digitaliserte bøker av Bull hos Nasjonalbiblioteket  Musea i Nord-Østerdalen: Bullmuseet